ועדת הכלכלה, כנסת 16, פרוטוקול מספר 465, 2005-07-19 09:30

אמנון כהן: בוקר טוב.

אמנון כהן: טוב לראות אתכם שוב, כי אתם מתעסקים בדברים האמיתיים.

אמנון כהן: אנחנו ממשיכים את הדיון שהתחלנו בו בפעם הקודמת והתקדמנו בו די יפה, בנושא הצעת חוק הרשות הלאומית למורשת יהדות לוב, התשס"ה-2004 של חבר הכנסת משה כחלון.

אמנון כהן: אחריו יש לנו דיון דומה בנושא יהדות בוכרה.

אמנון כהן: אני רוצה להגיד לפרוטוקול ששוחחתי עם שרת המשפטים, שהיא גם יושב ראש ועדת שרים לענייני חקיקה, שאמרה לי שיש אצלה עוד הצעות לאישור הנוגעות לעדות נוספות וצריך לראות את המכלול של הבקשות.

אמנון כהן: בזכות ההצעות של לוב ויהדות בוכרה היא אמרה שישנה אפשרות שנקים רשות לאומית למורשת עדות ישראל.

אמנון כהן: לכל אחד יהיה הפלח שלו והייחודיות שלו.

אמנון כהן: המטרה שלנו, כמובן, היא, מצד אחד להשתלב בחברה, אבל מהצד השני, לשמר את הדברים היפים שכל אחד הביא איתו.

אמנון כהן: אמרתי שאנחנו נסכים בשמחה רבה.

אמנון כהן: אנחנו נגד קיפוח.

אמנון כהן: אני חושב שמדינת ישראל קיפחה, היא היתה צריכה להקים את זה לבד.

אמנון כהן: השרה אמרה שאם אני מסכים, היא תאשר את זה בוועדת שרים לענייני חקיקה ואז נשב ביחד ונכין הצעת חוק כוללת.

אמנון כהן: כנראה שהשם יהיה "רשות לאומית".

אמנון כהן: היא רצתה שזה יהיה "למורשת עדות ספרד", אמרתי לה שאני רוצה שזה יהיה "מורשת לעדות ישראל" כי אני רוצה שגם העדות האחרות, שעד היום זכו לחוקים כאלה, כמו היידיש והלאדינו, יהיו בתוך הרשות.

אמנון כהן: לכן, אם זה יתאפשר שכל העדות יהיו תחת קורת גג אחת, כולנו נשמח ויבוא לציון גואל.

אמנון כהן: יחד עם זאת, חבר הכנסת כחלון, המציע, ביקש שנמשיך בדיון, אז אני ממשיך.

אמנון כהן: חבר הכנסת כחלון יצטרף מאוחר יותר.

אמנון כהן: אנחנו נכין את שתי ההצעות שנמצאות על שולחנה של הוועדה להכנה לקריאה ראשונה.

אמנון כהן: בכל מקרה, המטרה שלנו היא לתת ביטוי ולשמר את כל עדות ישראל.

אמנון כהן: שגם בבתי הספר ילמדו את ילדינו ואת נכדינו שכשבנינו את מדינת ישראל היתה פה עלייה ברוכה מכל קצווי תבל.

אמנון כהן: כל אחד והתרומה הייחודית שלו למדינת ישראל וצריך שהילדים שלנו ידעו את זה.

אמנון כהן: מכאן אנחנו מגיעים להצעה לסדר של חבר הכנסת דוד טל.

דוד טל: אני רוצה להודות שכיוונתי לדעת גדולים, רציתי להציע שנקים רשות כזאת.

דוד טל: בנוסף, רציתי לומר שלוב תמיד הלכה עם תוניסיה.

דוד טל: אני חושב שלוב ותוניסיה זה הולך ביחד כמו בוכרה עם כורדיסטן.

אמנון כהן: זה לא הולך.

אמנון כהן: חבר הכנסת טל, נדמה לי שהמציע הצהיר מעל במת הכנסת שהוא מתכון שזה יהיה יהדות לוב ותוניסיה.

אמנון כהן: יחד עם זאת בהצעה זה לא כתוב.

אמנון כהן: אנחנו נחליט כאן בוועדה יחד עם המציע.

אמנון כהן: אני זוכר שהוא הציע את זה במליאת הכנסת.

אמנון כהן: אני רוצה לשמוע אותו.

דוד טל: בסדר, אם לא, אז שתירשם הסתייגותי.

אמנון כהן: חברת הכנסת ענבל גבריאלי אני רוצה לברך אותך על כך שקיבלת את ראשות הוועדה למעמד האשה.

אמנון כהן: אני מאחל לך הצלחה בתפקידך החדש ואני בטוח שתעשי אותו על הצד הטוב ביותר.

אמנון כהן: אני מברך אותך בשמי ובשם חברי הוועדה.

שירלי אבנר: אני רוצה לעדכן בנוגע להחלטת ועדת השרים.

שירלי אבנר: היתה הצבעה וההחלטה היתה לתמוך, בכפוף לכך שכל הצעות החוק ירוכזו למרכז אחד ולתאגיד אחד.

שירלי אבנר: הוגש ערר מטעם השר שמחון, מה שאומר שהממשלה מתנגדת לכל הצעות החוק, לרבות לוב ולרבות בוכרה.

אמנון כהן: אנחנו בוועדה הזאת לא כפופים לוועדת שרים לענייני חקיקה.

אמנון כהן: טוב שאנחנו מעבירים את זה, ואנחנו נעביר את זה בקריאה ראשונה.

אמנון כהן: אני אומר לך למה חשוב להעביר את זה?

אמנון כהן: כדי שלא כל פעם יבוא מישהו ויתקע לנו את הנושא הזה.

אמנון כהן: לנו חשוב להעביר את שתי ההצעות האלה בקריאה ראשונה.

אמנון כהן: כך גם נזכה לרציפות במקרה שיהיו בחירות.

אמנון כהן: לכן זה יהיה הקטליזטור שימשיך את כל העדות יאחד אותן ויגבש אותן בעתיד.

אמנון כהן: לכן חשוב לנו מאוד, ונשיג את הרוב המליאה, להעביר את שתי ההצעות האלה לקריאה ראשונה.

אמנון כהן: המטרה שלנו היא לגבש, לעשות משהו לאומי, למען כל העדות בישראל.

אמנון כהן: אני חושב שמדינה שקלטה כל כך הרבה עולים מכל כך הרבה מדינות, צריכה מצד אחד, לשלב את האנשים ומצד שני, צריכה לשלב את הדברים היפים שהם הביאו איתם – הסופרים, הרבנים, התרבות, המאכלים, התלבושות.

אמנון כהן: אנחנו צריכים ללמוד מכל אחד.

שירלי אבנר: אני רוצה להמשיך ולעדכן: ישבנו עם משרד האוצר, משרד החינוך ועם חבר הכנסת כחלון, והגענו להסכמות חלקיות בשלב זה.

שירלי אבנר: הוא אמר שהוא צריך לבדוק עוד כמה דברים והוא לא חזר אלינו.

שירלי אבנר: בינתיים הנוסח שמופיע בפניכם הוא ללא ההסכמות שהושגו.

אמנון כהן: קראנו סעיפים 1 ו-2.

אמנון כהן: אנחנו נמתין עם סעיף 3 ונתקדם לסעיף 4.

אמנון כהן: כשיבוא חבר הכנסת כחלון נדון איתו ביחד על סעיף 3.

דוד טל: כפי שאמרתי, לגבי סעיף 1 ולגבי סעיפים נוספים, איפה שיופיע יהדות לוב יתווסף תוניסיה.

שמרית שקד: "4.

שמרית שקד: הרשות היא תאגיד.

שמרית שקד: 5.

שמרית שקד: הרשות היא גוף מבוקר כמשמעותו בסעיף 9(2) לחוק מבקר המדינה (נוסח משולב), התשי"ח-1958".

שגית אבנר: משרד המשפטים מתנגד להרכב הזה של תאגיד סטטוטורי.

שגית אבנר: אני אסביר למה: יש מועצה מייעצת לשרת המשפטים שהוציאה דוח שסוקר את כל הבעיות שיש לגופים כמו תאגידים סטטוטורים, במיוחד בתחום התרבות.

שגית אבנר: המועצה המייעצת הציעה שבתחום הזה לא יהיו תאגידים סטטוטוריים, שלא תהיה התערבות ממשלתית כזאת או אחרת, כדי שאותם תחומים יישארו לגופים וולונטרים, שיזכו כמובן לתמיכות בכפוף לנהלי התמיכות.

שגית אבנר: יש נהלים כאלה במשרד החינוך, התרבות והספורט.

שגית אבנר: המבנה של תאגיד סטטוטורי, כמו שאמרתי, יוצר המון בעיות בתחום הזה ואנחנו ממליצים שזאת תהיה מועצה מייעצת.

שגית אבנר: כל עוד זה תאגיד סטטוטורי משרד המשפטים - - -

אמנון כהן: נשאיר את זה כרגע כך.

אמנון כהן: כאשר נדבר על שילוב של כל העדות, נצטרך להחליט אם תהיה רשות אחת כוללת ואחר כך איך תיגזר כל עדה ועדה.

אמנון כהן: שם ניתן את הדעת לנושא הרכב המועצה, אם זה יהיה תאגיד או לא.

אמנון כהן: אני מציע שבינתיים נשאיר זאת כך.

שירלי אבנר: אנחנו ממליצים שזאת תהיה מועצה מייעצת לשרה, כבר בשלב הזה.

שירלי אבנר: מועצה מייעצת לשרה ולממשלה, אבל בעיקר לשרה.

אמנון כהן: אני רושם לי את זה פה.

מיכה ינון: זה מה שעשו עם מורשת גנדי לאחרונה.

מיכה ינון: הפכו את זה מתאגיד - - -

שגית פנחס-הראל: ביהדות ספרד והמזרח זה גם מועצה מייעצת.

אמנון כהן: נמשיך, יבוא המציע ונחליט ביחד.

אמנון כהן: הלאה.

שמרית שקד: "6.

שמרית שקד: לרשות תהיה מועצה של 21 חברים שימנה השר, בהתייעצות עם נציגי המוסדות להשכלה גבוה, ואלה חבריה – נציג השר; שני נציגים מטעם הממשלה; שלושה נציגים של מוסדות מוכרים להשכלה גבוהה כמשמעותם בחוק המועצה הלשכלה גבוהה, התשי"ח-1958; נציג אחד של מרכז השלטון המקומי; נציג אחד של מרכז המועצות האזוריות; שני נציגים של סופרים ויוצרים מתחום ספרות יהדות לוב; שני נציגים של אמנים ומלחינים העוסקים במוסיקה הקשורה לתרבות יהדות לוב; שני נציגים של האגודה לטיפוח חברה ותרבות תיעוד ומחקר; שני נציגים של עמותות ומכונים העוסקים בתרבות יהדות לוב והפצתה; נציג אחד של רשות השידור כמשמעותה בחוק רשות השידור, התשכ"ה-1965; נציג אחד של האקדמיה ללשון העברית; שלושה נציגים מקרב הציבור.

שמרית שקד: "

אמנון כהן: אין פה פן רוחני.

שגית פנחס הראל: הגענו להסכמה בנושא הזה.

שגית פנחס הראל: מספר חברי המועצה יהיו 17.

שגית פנחס הראל: בסעיף 1 במקום נציג השר יהיו 2 נציגי שר; סעיף 2 במקום שני נציגים מטעם הממשלה, כתבנו נציג משרד האוצר, שיהיה שם מישהו שיש לו קשר לתקציבים.

ענבל גבריאלי: שיהיה לו קשר לאי נתינת תקציבים.

שגית פנחס הראל: סעיפים 8, 9, 10 אנחנו מורידים מפני שחלק מהסעיפים האלה הם נציגים של אגודות שהן אגודות נתמכות.

שגית פנחס הראל: הרשות עצמה, כפי שהיא מנוסחת, זאת רשות שמעניקה כספים.

שגית פנחס הראל: אז יש פה קושי עם זה שאתה גם יושב בתוך המועצה וגם אתה מחליט על הענקת כספים לעצמך.

שגית פנחס הראל: יש שם נציגי ציבור שהם יביאו את מה שנדרש ממי שעוסק בנושא.

שגית פנחס הראל: לא חייבים לציין בתוך הצעת החוק גופים ספציפיים.

אמנון כהן: אני רוצה שלפחות אחד מתוכם יהיה דמות רוחנית.

אמנון כהן: שלושה נציגים מקרב הציבור כאשר אחד מהם יהיה רב העוסק בתחום מורשת יהדות לוב, לפי המלצת הרבנים הראשיים בישראל.

מאיר כחלון: מה פתאום שהרבנים יחליטו איזה רב יהיה?

שמרית שקד: הם לא יקבעו, הם ימליצו.

שמרית שקד: זה הנוסח שקיים בחוק להנצחת מורשת יהדות ספרד.

שמרית שקד: אז נכתוב: שני נציגים מקרב הציבור, והסעיף הבא יהיה רב העוסק בתחום מורשת יהדות לוב לפי המלצת הרבנים הראשיים.

אמנון כהן: בסדר.

שגית פנחס-הראל: רשות השידור יורדת.

אמנון כהן: למה?

אמנון כהן: הם לא נתמכים.

שגית פנחס-הראל: לא חשבנו שיש מקום לשלב נציג מרשות השידור.

שגית פנחס-הראל: אין קשר ישיר בין רשות השידור לבין מורשת יהדות לוב.

שגית פנחס-הראל: אין תרומה.

אמנון כהן: מי אמר?

שירלי אבנר: זאת היתה ההתרשמות שלנו.

שגית פנחס-הראל: זאת היתה הסכמה שהושגה על דעתו של המציע.

שגית פנחס-הראל: הוספנו נציג של יד בן צבי, שהוקמה לפי חוק יד בן צבי.

אמנון כהן: אבל גם הם מקבלים תמיכה.

שגית פנחס-הראל: הם מקבלים תמיכה באופן נפרד.

אמנון כהן: אני לא מבין למה הוצאתם את רשות השידור והכנסתם את יד בן צבי.

שגית פנחס-הראל: כי בן צבי עוסקים באופן ישיר במורשות.

שגית פנחס-הראל: זה חלק מהעיסוק השוטף והיומיומי שלהם.

אמנון כהן: הם גם צריכים להיות תחת הרשות הלאומית.

שגית פנחס-הראל: כרגע הם בנפרד.

אמנון כהן: הם גם צריכים להיכנס תחת רשות לאומית כי אין עליהם פיקוח ואף אחד לא יודע מה הם עושים.

אמנון כהן: יגידו לי בבקשה מה עשו במשך 57 שנה למען מורשת יהדות לוב?

מיכאל גלצר: כפי שאמרתי בדיון הקודם, הבאתי את הכרך על יהדות תוניסיה ואתה יכול לעיין.

מיכאל גלצר: ספר כזה עומד להופיע על יהדות לוב.

אמנון כהן: ב-57 שנים רק ספר אחד?

מיכאל גלצר: עוד בשנות ה-70 יצא ספר על תולדות יהדות לוב מפי רב חשוב של יהדות לוב.

אמנון כהן: יש לכם מועצה?

מיכאל גלצר: יש לנו מועצה.

מיכאל גלצר: אנחנו תחת ביקורת מבקר המדינה.

מיכאל גלצר: במועצה הכללית של יד בן צבי יש נציגות של העדות.

אמנון כהן: אני רוצה לקבל את הרשימה.

מיכאל גלצר: אני אשלח לך.

מיכאל גלצר: יש לנו כתב עת בשם "פעמים" והופיעו כבר 102 חוברות ב-25 השנים האחרונות.

מיכאל גלצר: זה כתב עת אקדמי לחקר קהילות ישראל במזרח.

מיכאל גלצר: רק לדוגמא על יהדות לוב, בחוברת 3 הוצאנו מאמרים מאוד מאוד חשובים על תולדות יהדות לוב.

מיכאל גלצר: זה כבר היה בשנת 1979.

מיכאל גלצר: בשנת 1986 הוצאנו 3 חוברות על יהדות ספרד והמזרח בתקופת השואה.

מיכאל גלצר: עשינו חוברת אחת על ארצות שהיו תחת כיבוש נאצי ועוד חוברת על ארצות שהיו תחת כיבוש השותפים של גרמניה.

מיכאל גלצר: פה יש מאמרים חשובים על יהדות לוב.

אמנון כהן: איפה זה מופץ?

מיכאל גלצר: זה מגיע לכל ספריה ולכל בית ספר.

מיכאל גלצר: זה דבר ידוע, זה פלא מי שלא יודע.

מיכאל גלצר: הופיעו כבר 100 חוברות וכל החוברות האלה הן חוברות אקדמיות מדעיות.

מיכאל גלצר: אלה לא התרשמויות של אנשים אלא זה מחקר מדעי מבוקר.

מיכאל גלצר: הוצאנו סדרה של חוברות בעריכת ד"ר חיים סעדון, שיושב פה, על העליות הגדולות מארצות האיסלם.

מיכאל גלצר: אחת החוברות היא על יהדות לוב.

מיכאל גלצר: יש על יהדות בוכרה.

מיכאל גלצר: יש לנו שני ספרים גם בעריכת חיים סעדון: במחתרת מארצות האיסלם, פרשיות העפלה והגנה בגלוי ובסתר העליות הגדולות מארצות האיסלם.

מיכאל גלצר: גם בשני אלה יש פרקים על יהדות לוב.

מיכאל גלצר: בהמשך אני אבקש מד"ר חיים סעדון להציג.

מיכאל גלצר: זה לא בדיוק שאנחנו לא פעילים.

אמנון כהן: לא אמרתי שאתם לא פעילים, אמרתי לא מספיק פעילים.

דוד טל: בסעיף 6 כתוב בהתייעצות עם נציגי המועצות להשכלה גבוהה - - -

שגית פנחס-הראל: גם את זה סיכמנו שזה יירד כי אין צורך בזה.

שגית פנחס-הראל: אם רוצים שיתייעצו עם סופרים או אמנים וכדומה.

שגית פנחס-הראל: ממילא התייעצות זה לא מחייב.

אמנון כהן: לגבי ההרכב: למה צריך שני נציגי שר?

שגית פנחס-הראל: מבין 17 חברים, 2 זה לא הרבה.

אמנון כהן: אז נציג אחד של האוצר.

אמנון כהן: סעיף 3 - - -

שירלי אבנר: צריך לכתוב "בסעיף 9 לחוק המועצה להשכלה גבוהה".

אמנון כהן: פה מספיקים שני נציגים.

שמרית שקד: צריך לכתוב שמומחיותם בתחום מורשת יהדות לוב כדי שלא יהיו נציגים מתחומים לא רלוונטים.

שירלי אבנר: אנחנו מציעים שיהיו שני נציגים של מוסדות מוכרים שמומחיותם בתחום מורשת יהדות לוב.

שירלי אבנר: ואז בפסקה זאת, מוסד מוכר כמשמעותו בסעיף 9 לחוק המל"ג".

אמנון כהן: בסדר.

אמנון כהן: נציג של השלטון המקומי מיותר.

אמנון כהן: נעזוב את זה לרגע ונמשיך הלאה.

אמנון כהן: גם נציג של המועצות האזוריות זה מיותר לגמרי.

אמנון כהן: נראה, אולי נחזיר את השלישי למוסדות למועצה הגבוהה.

אמנון כהן: סעיף 6 בסדר.

אמנון כהן: סעיף 7 בסדר.

אמנון כהן: סעיף 8 הורדתם.

שגית פנחס-הראל: מה זה נציגים של סופרים?

שגית פנחס-הראל: אולי שני סופרים ויוצרים מתחום הספרות והאמנות?

אמנון כהן: אז שני אמנים ושני סופרים.

אמנון כהן: 8 ו-9 הורדנו.

אמנון כהן: את סעיף 10 אנחנו משאירים.

אמנון כהן: נציג של האקדמיה ללשון העברית זה מיותר, לא הולכים ללמוד את השפה העברית.

אמנון כהן: סעיף 12 – שני נציגים מקרב הציבור.

אמנון כהן: סעיף 13 – רב אחד העוסק בתחום מורשת יהדות לוב.

אמנון כהן: אנחנו מוסיפים גם נציג אחד ליד בן צבי, יחד 14.

אמנון כהן: צריך להוסיף עוד אחד, אז נוסיף בסעיף 3 עוד נציג אחד לאקדמיה, ונחזור ל-3 נציגי ציבור.

אמנון כהן: את השלטון המקומי נשאיר, אז יש 17.

מאיר כחלון: יכולים בנציגי הציבור לתת לך אנשים מקהילות אחרות.

מאיר כחלון: אתה צריך להדגיש את זה.

אמנון כהן: אבל יש ניגוד עניינים.

אמנון כהן: בסעיף 12 כתוב 3 נציגים מקרב הציבור.

שגית פנחס-הראל: כשאומרים ציבור זה מספיק רחב כדי לכלול את כולם.

שגית פנחס-הראל: אפשר להוסיף: בעלי זיקה לתחום.

שמרית שקד: לכתוב: "מקרב מוסדות, מכונים או ארגונים העוסקים בתחום מורשת יהדות לוב.

שמרית שקד: " אלה יהיו אנשים שיש להם נגיעה.

שמרית שקד: אי אפשר לומר אנשים שהמוצא שלהם מלוב.

שירלי אבנר: בעלי זיקה למורשת יהדות לוב.

שירלי אבנר: זה לאו דווקא חברים מהמוסדות הנתמכים.

אמנון כהן: אי אפשר שהוא גם יקבל תקציב וגם יחליט בהצבעות.

אמנון כהן: אנחנו רוצים שזה יהיה נטו נקי לטובת הציבור שלכם.

שגית פנחס-הראל: אמרנו: בעלי זיקה למורשת יהדות לוב.

לאה ורון: הם רוצים את האנשים האותנטים.

אמנון כהן: בינתיים נשאיר את זה כך.

לאה ורון: הסיכום של הנציגים: 2 של השר, 1 של אוצר, 3 מוסדות מכורים להשכלה, 1 מרכז שלטון מקומי, 2 סופרים ויוצרים, 2 אומנים ומלחינים, 1 רשות השידור, 1 יד בן צבי, 3 נציגי ציבור בעלי זיקה למורשת יהדות לוב, 1 רב העוסק בתחום העוסק במורשת.

מאיר כחלון: שיהיה כתוב "מיהדות לוב".

שירלי אבנר: עוד כמה שנים לא יהיה מיהדות לוב.

אמנון כהן: נתקדם הלאה.

אמנון כהן: סעיף 7.

שמרית שקד: "7.

שמרית שקד: השר ימנה את יושב ראש המועצה ואת ממלא מקומו הקבוע מבין חברי המועצה.

שמרית שקד: 8.

שמרית שקד: תפקידי המועצה יהיו – להתוות את קווי הפעולה של הרשות; לאשר את תקציב הרשות; לפקח על ביצוע המדיניות של הרשות ועל תכניותיה.

שמרית שקד: (א) המועצה תבחר מבין חבריה, ועד מנהל של 7 חברים"

שגית פנחס-הראל: הורדנו את זה ל-5 בגלל שצמצמנו את גודל המועצה.

אמנון כהן: בסדר, הלאה.

שמרית שקד: "9.

שמרית שקד: (ב) המועצה רשאית לאצול מסמכויותיה לועד המנהל למעט הסמכתו לקבוע את המדיניות הכללית ולאשר את תקציב הרשות.

שמרית שקד: "10.

שמרית שקד: (א) הוועד המנהל יתקין, תוך שנה אחת מיום מינויו, ולאחר היוועצות במועצה, את תקנון המועצה, ובו יהיו, בין השאר, הוראות בדבר פעולות המועצה, הועד המנהל, המנהל ושאר מוסדותיה, סמכויות המוסדות וחובותיהם, סדרי עבודתם, ובכלל זה הוראות בדבר מנין חוקי, דרכי קביעת התקציב והבאת שינויים ותיקונים בתקנון, ככל שאלה לא נקבעו לפי חוק זה".

שמרית שקד: "11.

שמרית שקד: (א) המועצה, באישור השר, תמנה מנהל כללי לרשות.

שמרית שקד: (ב) המנהל ממונה על ביצוע תפקידי הרשות ויישום החלטות המועצה והועד המנהל.

שמרית שקד: "12.

שמרית שקד: (א) תקופת כהונתו של המנהל תהיה ארבע שנים;"

שירלי אבנר: אנחנו מציעים שהתקופה תהיה של 3 שנים.

שירלי אבנר: כדי לאפשר התחדשות וריענון.

אמנון כהן: אם חברי הכנסת נבחרים פעם ב-4 שנים, גם הם ייבחרו כל 4 שנים.

אמנון כהן: אם הוא לא יהיה טוב, הם יחליפו אותו.

שגית פנחס-הראל: אפשר לשוב ולמנות אותו לתקופה נוספת אחת של 3 שנים.

שגית פנחס-הראל: זאת אומרת, 3 ועוד 3.

אמנון כהן: ואם הוא מצויין?

אמנון כהן: שמעון פרס יושב כבר 80 שנה.

אמנון כהן: אם הוא לא טוב, יחליפו.

שירלי אבנר: למשרד המשפטים יש נסיון מאוד לא טוב.

אמנון כהן: אז אני מציע 4 שנים ועוד תקופה אחת.

אמנון כהן: אז הוא יהיה שתי קדנציות.

שגית פנחס-הראל: "תקופת כהונתו של המנהל תהיה 4 שנים.

שגית פנחס-הראל: המועצה באישור השר רשאית לשוב ולמנותו רשאית למנותו לתקופה אחת נוספת של 4 שנים נוספות".

שמרית שקד: "(ב) המנהל יחדל לכהן לפני תום תקופת כהונתו באחת מאלה – התפטר במסירת כתב התפטרות לשר וליושב ראש המועצה; המועצה החליטה על הפסקת כהונתו ברוב של לפחות שני שלישים מכלל חבריה; הורשע או הוגש נגדו כתב אישום בשל עבירה שמפאת מהותה, חומתה או נסיבותיה אין הוא ראוי לכהן כמנהל המועצה;"

שירלי אבנר: יש סעיף בכל אותם איגודים ומועצות מייעצות למקרה של פטירה.

שירלי אבנר: זאת הוראה מגוחכת אבל בדרך כלל היא מופיעה.

שמרית שקד: צריך אולי להוסיף שהוא נפטר או נבצר ממנו לבצע את תפקידו.

שמרית שקד: להוסיף סעיף קטן 5: "נפטר או נבצר ממנו דרך קבע למלא את תפקידו".

שמרית שקד: "14.

שמרית שקד: חבר המועצה יחדל לכהן לפני תום תקופת כהונתו באחת מאלה – התפטר במסירת כתב התפטרות לשר; הורשע בעבירה אשר מפאת מהותה, חומרתה או נסיבותיה אין הוא ראוי לכהן כחבר מועצה; חדל להיות עובד המשרד הממשלתי או עובד או חבר בגוף שאותו הוא מייצג במועצה; לגבי נציג הציבור – אם נתמנה להיות עובד מדינה".

שמרית שקד: אני מציעה להוסיף כאן סעיף 5, כמו שהוספנו לגבי המנהל, אם הוא נפטר או נבצר ממנו דרך קבע למלא את תפקידו.

שגית פנחס-הראל: ב-14(1) שיהיה כתוב: "במסירת כתב התפטרות לשר וליושב ראש המועצה".

שמרית שקד: ב-15 אולי נכתוב שהמועצה רשאית להדיח מתפקידו אם הוא לא מגיע לישיבות.

שמרית שקד: זה לא שנבצר ממנו, אלא הוא פשוט לא מגיע לישיבות.

אמנון כהן: ברשויות מקומיות, חבר מועצה שלא מגיע ל-3 ישיבות, אפשר להדיח אותו.

שירלי אבנר: סעיף 7(2) לחוק התרבות והאומנות: "נעדר בלא סיבה מוצדקת מ-4 ישיבות רצופות של המועצה או מיותר משליש מהישיבות שקיימה המועצה בשנה".

שמרית שקד: "16.

שמרית שקד: קיום המועצה והועד המנהל, סמכויותיהם, ותוקף החלטותיהם ופעולותיהם לא ייפגעו מחמת שנתפנה מקומות של חבר בהם, או מחמת ליקוי במינויו או בהמשך כהונתו.

שירלי אבנר: זה צריך להיות "מקומו" ולא "מקומות" – תיקון לשוני.

שמרית שקד: "סעיף 17: חבר המועצה או הועד המנהל יימנע מהשתתפות בדיון ומהצבעה בישיבות המועצה או הועד המנהל אם הנושא הנדון עלול לגרום לו להימצא, במישרין או בעקיפין, במצב של ניגוד עניינים בין תפקידו כחבר המועצה או הועד והמנהל לבין ענין אישי שלו או לבין תפקיד אחר שלו; חבר המועצה או הועד המנהל לא יטפל במסגרת תפקידו ברשות בנושא כאמור גם מחוץ לישיבות המועצה.

שמרית שקד: " נתברר לחבר המועצה או חבר הועד המנהל כי הנושא הנדון עלול לגרום לו להימצא במצב של ניגוד עניינים כאמור גם מחוץ לישיבות המועצה.

שמרית שקד: בסעיף זה – "עניין אישי" – לרבות עניין אישי של קרובו או עניין של גוף שחבר המועצה או חבר הועד המנהל או קרובו מנהלים או עובדים אחראים בו, או עניין של גוף שיש להם בו חלק בהון המניות, בזכות לקבל רווחים, בזכות למנות מנהל או בזכות הצבעה; "קרוב" – בן זוג, הורה, ילד, אח או אחות או אדם אחר הסמוך על שולחנו של חבר המועצה או חבר הועד המנהל.

שמרית שקד: " אני פונה למשרד החינוך, למה לא לקבוע הוראה מראש שלא יתמנה אדם שיש לו ניגוד עניינים.

שמרית שקד: אני מציעה סעיף ניגוד עניינים אחר.

שירלי אבנר: זה הנוסח ברשות הלאומית לתרבות הלאדינו ולתרבות היידיש.

שירלי אבנר: בחוק התרבות והאמנות יש סעיף מאוד לקוני האומר: "לא יכהן כחבר במועצה מי שעלול להימצא במישרין או בעקיפין במצב של ניגוד עניינים בין תפקידו כחבר המועצה לבין עניין אישי או תפקיד אחר שלו".

שירלי אבנר: אבל אלה שני דברים שונים.

ענבל גבריאלי: יכול להיות אדם שבאופן כללי אין לו ניגוד עניינים ופתאום נולד עניין ספציפי שבו כן יש לו ניגוד עניינים.

ענבל גבריאלי: אם אנחנו כותבים "לא יתמנה ולא יימצא" אז זה מכסה את שניהם.

שירלי אבנר: אני לא בטוחה.

שירלי אבנר: אני אביא דוגמא את חוק בתי דין מינהליים.

שירלי אבנר: שם יש סעיף 9 וסעיף 15, כל אחד מהם מתייחס לסיטואציות שונות.

שמרית שקד: אז הסעיף הראשון "לא יתמנה", והסעיף השני ידבר על ניגוד עניינים זמני, ניגוד עניינים בישיבה מסויימת.

אמנון כהן: מקובל.

שמרית שקד: אני אוריד מהסעיף את כל מה שאין לו קשר לנושא הנדון.

שמרית שקד: סעיף 18: "המנהל יכין בכל שנה, במועד שתקבע המועצה, הצעת תקציב שנתי; התקציב טעון אישור המועצה, השר ושר האוצר.

שמרית שקד: "

אמנון כהן: למה שר האוצר?

יונתן רגב: כל התאגידים הסטטוטורים עוברים דרך שר האוצר.

שמרית שקד: "סעיף 19: הרשות לא תהא רשאית למכור או להעביר בדרך אחרת נכס שבבעלותה, למעט נכסים פרטים לגביהם, לרבות סוגם ושוויים, נקבעו בתקנות, אלא באישור השר.

שמרית שקד: הרשות לא תהא רשאית למשכן נכס שברשותה או להשכירו לתקופה העולה על עשר שנים, אלא באישור השר; שכירות המקנה זכות לחדשה או להאריכה וכן שכירות לתקופה נוספת שבצירופה לקודמות היו יחד עולות על עשר שנים – טעונה אישור כאמור בסעיף קטן זה.

שמרית שקד: הרשות לא תיטול הלוואה העולה על סכום שקבע השר בתקנות.

שמרית שקד: אלא באישור השר.

שמרית שקד: "

שירלי אבנר: הנוסח של סעיף 19 נמצא בבדיקה במשרד המשפטים.

שירלי אבנר: אנחנו פשוט חושבים אם זה נכון - - -

אמנון כהן: תכינו את זה לקריאה שניה ושלישית.

לאה ורון: בינתיים הסעיף נשאר כפי שהוא ורק בקריאה שניה ושלישית הוא ישתנה, אם יהיה צורך.

שמרית שקד: "20.

שמרית שקד: המנהל יכין דין וחשבון שנתי על פעולות הרשות ויגישו לשר, באישור המועצה.

שמרית שקד: 21.

שמרית שקד: דין הרשות כדין המדינה לעניין תשלום מסים, מס בולים, אגרות, ארנונות, היטלים ותשלומי חובה אחרים.

שמרית שקד: "

יונתן רגב: לגבי דין הרשות, השגנו הסכמה עם המציע להוריד את זה כי אין לזה משמעות גדולה.

יונתן רגב: כך או כך התאגיד יוכר כמוסד ציבורי או מלכ"ר שהוא מקבל גם ככה הנחות בתשלומים.

יונתן רגב: אין פה הפסד גדול אבל יש פה השלכות רוחב כמו מוסדות כמו בתי חולים.

יונתן רגב: צריך להוריד את כל הסעיף, כי כך או כך הוא יוגדר כמוסד ציבורי או מלכ"ר.

רמי כחלון: אני הסכמתי.

רמי כחלון: תסביר ליושב ראש הוועדה, אם היושב ראש יתנגד, אני אשקול את צעדי.

יונתן רגב: מוסד ציבורי או מלכ"ר מקבל הנחות גדולות לעניין תשלומי המיסים.

יונתן רגב: למשל פטורים ממס הכנסה על הכנסה שאינה מהעסק, מס שבח, מס מכירה, מס ערך מוסף.

יונתן רגב: ההפסד של המדינה בעניין התאגיד הזה לא יהיה עצום.

יונתן רגב: הבעיה היא עם מוסדות אחרים כמו בתי חולים וארגונים מצילי חיים שמוגדרים כמלכ"רים.

יונתן רגב: השלכות הרוחב שכל יתר הארגונים יביאו ויגידו שהם לא פחות חשובים.

אמנון כהן: מה זה אומר לגביו?

אמנון כהן: מה הוא יצטרך לשלם?

אמנון כהן: הוא קיבל 100,000 אלף שקלים לפעילות שוטפת.

יונתן רגב: הוא יקבל את אותם פטורים שמקבל כל מלכ"ר הקיים היום.

אמנון כהן: אז נכתוב: כדין כל העמותות המקבלות פטורים.

יונתן רגב: מוסד ציבור הוא מלכ"ר לפי ההגדרה שלו.

יונתן רגב: בגלל שהוא מוסד ציבור הוא יקבל כך או כך.

אמנון כהן: אתה אומר שפה יש הטבת יתר?

יותן רגב: כן, זאת הטבת יתר שתשפיע על הרבה מוסדות שלא קשורים לנושא.

לאה ורון: סעיף 21 נמחק.

רמי כחלון: היות ויש נציג של השלטון המקומי במועצה, הרשות המקומית רשאית לפטור מוסד ציבורי בכל מיני דרכים.

רמי כחלון: אני רוצה שבנושא המיסים והארנונה המוסד לא ישלם, כי זה הרבה מאוד כסף.

יונתן רגב: למה בית חולים כן ישלם?

שמרית שקד: "22.

שמרית שקד: בתחום סמכויותיה לפי חוק זה ולפי התקנון, תהא הרשות בת חורין לכלכל את ענייניה ככל שיקבע הועד המנהל".

שמרית שקד: 23.

שמרית שקד: השר הממונה על ביצוע חוק זה והוא רשאי להתקין תקנות לביצועו.

שמרית שקד: "

אמנון כהן: ובאישור ועדת הכלכלה.

אמנון כהן: אני רוצה לראות מה הוא כותב שם.

שמרית שקד: "24.

שמרית שקד: תחילתו של חוק זה שלושה חודשים מיום פרסומו".

אמנון כהן: שלושה חודשים זה גם מספיק.

שירלי אבנר: לא, אנחנו ביקשנו שנה.

אמנון כהן: עכשיו זה רק קריאה ראשונה, הם ייערכו כבר לקראת תקציב 2006.

אמנון כהן: אנחנו נכתוב 3 חודשים ובהתייעצות עם הוועדה נאריך להם, בסדר 6 חודשים, לא צריך התייעצות.

אמנון כהן: חבר הכנסת כחלון, עשינו פה כמה שינויים ואני רוצה לעדכן אותך.

רמי כחלון: צריך שלמועצה יהיה מבקר פנימי.

שירלי אבנר: זה כפוף לחוק מבקר המדינה.

אמנון כהן: את זה תכתוב בתקנון הפנימי שלך.

אמנון כהן: חבר הכנסת כחלון, לא דנו בסעיף 3 כי היו חילוקי דעות.

אמנון כהן: ישבת עם המשרדים הרלוונטים ולא ידעתי לאיזה הבנות הגעת, אז השארתי את הסעיף פתוח.

אמנון כהן: שאר הדברים אני אעדכן איתך.

אמנון כהן: סעיף 1 אושר.

אמנון כהן: סעיף 2 אושר.

אמנון כהן: סעיף 3(1) ו-3(2) אושרו.

שמרית שקד: הוספנו לסעיף 6 רבנים ופוסק הלכה.

שגית פנחס-הראל: לגבי 3(3) אנחנו הצענו שהנוסח יהיה "לייעץ לעניין סיוע בהקמה ובשימור של מוסדות", במקום "לסייע" לכתוב "לייעץ".

שמרית שקד: אז לא צריך לייעץ לעניין סיוע, לייעץ בהקמה.

אמנון כהן: לייעץ בהקמה ובשימור.

אמנון כהן: עכשיו 3(4).

שגית פנחס-הראל: במקום "לקדם, לסייע ולעודד" - - -

רמי כחלון: יש בעיה של פריטים ושימור של פריטים, זה דבר שיכול לסבך את המערכת.

שגית פנחס-הראל: אני מציעה: "לייעץ לעניין קידום סיוע ועידוד".

שמרית שקד: "לייעץ לעניין איסוף, תיעוד וקיטלוג".

רמי כחלון: בסדר.

שגית פנחס-שקד: סעיף 5 אותו דבר.

שגית פנחס-שקד: במקום "לקדם, לסייע ולעודד" יהיה "לייעץ לעניין הוצאה...".

אמנון כהן: הוספנו גם את 6.

יונתן רגב: לגבי סעיף 5, צריך להוריד את המילה לחקור.

רמי כחלון: לא, לחקור צריך.

רמי כחלון: לחקור זה לא מחייב שכל הכסף יילך למחקר.

שמרית שקד: "6.

שמרית שקד: לקדם, לסייע ולעודד רבנים ופוסקי הלכה ממורשת יהדות לוב".

אמנון כהן: לוב ותוניסיה זה ביחד?

דוד טל: הצעתי שיהיה כתוב תרבות לוב ותוניסיה.

רמי כחלון: אנחנו עושים עכשיו את כולם יחד.

אמנון כהן: בגלל שהקונספציה השתנתה ואנחנו הולכים לעשות משהו גדול, אז תוניסיה תקבל פרק נכבד.

אמנון כהן: אני חושב שכבר הגישו הצעת חוק ליהדות תוניסיה.

אמנון כהן: לכן נשאיר את זה כך ונתקדם הלאה.

אמנון כהן: לגבי סעיף 4, הם הציעו שזה לא יהיה תאגיד אלא מועצה מייעצת.

רמי כחלון: לא, מה פתאום?

אמנון כהן: לגבי סעיף 6, הסכמת ל-17 חברי מועצה ואנחנו שינינו רק את ההרכב: סעיף 1 – 2 נציגי שר.

אמנון כהן: סעיף 2 – נציג משרד האוצר.

אמנון כהן: סה"כ יהיו 3 נציגי שרים.

אמנון כהן: סעיף 3 – יישאר, סעיף 4 – יישאר, סעיף 5 נמחק.

אמנון כהן: סעיף 6 נשאר, סעיף 7 נשאר, 8 ו-9 נמחק, סעיף 10 נשאר, סעיף 11 נמחק, סעיף 12 נשאר.

אמנון כהן: יהיו 3 נציגים מקרב הציבור בעלי זיקה למורשת יהדות לוב.

אמנון כהן: סעיף 13 – נציג אחד רב העוסק במורשת יהדות לוב.

אמנון כהן: סעיף 14 – נציג של יד בן צבי.

אמנון כהן: בזה סיכמנו.

רמי כחלון: רצינו שיהיה כתוב נציג מיהדות לוב.

שירלי אבנר: זיקה זה יותר מתאים.

שגית פנחס-הראל: זה גם יותר רחב ואפשר לכלול כל מה שרוצים.

שגית פנחס-הראל: זה משאיר שיקול דעת, יבחרו את מי שרוצים.

אמנון כהן: ואם מחר לובי יתחתן עם אשכנזיה והוא בחור מעולה, לא תיתן לו להיות שם?

אמנון כהן: זה לא חוק להיום, זה חוק לכל החיים.

רמי כחלון: בסדר.

אמנון כהן: אני מעמיד להצבעה הצעת חוק הרשות הלאומית למורשת יהדות לוב, התשס"ה-2004 של חבר הכנסת כחלון.

אמנון כהן: אנחנו מכינים אותה לקריאה ראשונה.

אמנון כהן: מי בעד?